Broj: 711-I-2187-P-29-21/22-10-17

Zagreb, 20. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11)**, u predmetu dužnosnika Nikše Peronje, općinskog načelnika Općine Jelsa, pokrenutog odlukom Povjerenstva, Broj: 711-I-289-P-29/21-22-08-17 od 10. studenoga 2021.,** na 172. sjednici Povjerenstva, održanoj 20. svibnja 2022., donosi sljedeću

**ODLUKU**

**Dužnosnik Nikša Peronja, općinski načelnik Općine Jelsa, koji je u svojstvu člana Skupštine trgovačkog društva Jelkom d.o.o. odlukama od 18. ožujka 2020. i 30. studenoga 2020. imenovao Tonija Damjanića na funkciju vršitelja dužnosti člana Uprave – direktora navedenog trgovačkog društva, te odlukom od 10. prosinca 2020. imenovao Ružicu Visković na funkciju članice Uprave – direktoricu istog društva, sve bez prijedloga Općinskog vijeća Općine Jelsa, povrijedio je odredbu članka 15. stavka 2. ZSSI/11-a.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

 S obzirom da je predmet P-29/21 pokrenut prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 148. sjednici, održanoj dana 10. studenoga 2021. pokrenulo postupak za odlučivanje o sukobu interesa protivdužnosnika Nikše Peronje, općinskog načelnika Općine Jelsa, zbog moguće povrede članka 15. stavka 2. ZSSI/11-a, koja proizlazi iz okolnosti da je kao jedini član Skupštine trgovačkog društva JELKOM d.o.o., bez prijedloga Općinskog vijeća Općine Jelsa, dana 18. ožujka 2020. i 30. studenoga 2020. imenovao Tonija Damjanića na funkciju vršitelja dužnosti člana Uprave – direktora navedenog društva, te dana 10. prosinca 2020. Ružicu Visković na funkciju članice Uprave – direktoricu istog društva.

Dužnosnik je zaprimio navedenu odluku 15. ožujka 2022. te se na istu očitovao u otvorenom zakonskom roku. U svom očitovanju dužnosnik navodi da je podnositelj u prijavi iznio neistinite informacije, te da su u odnosu na Tonija Damjanića, bivšeg direktora trgovačkog društva Jelkom d.o.o. poštivana sva materijalna prava iz radnog odnosa, što uključuje i otpremninu, iako nije kvalitetno obavljao navedenu funkciju, zbog čega je na istu imenovana druga osoba.

Nadalje dužnosnik navodi da ostaje otvoreno pitanje je li došlo do sukoba interesa, odnosno je li sadašnja direktorica komunalnog trgovačkog društva Jelkom d.o.o. Ružica Visković imenovana sukladno svim relevantnim zakonskim odredbama. Ističe kako je u trenutku njezina imenovanja te imenovanja bivšeg direktora na funkciju vršitelja dužnosti direktora bio uvjeren da postupa sukladno zakonu te da je nadležni trgovački sud sve odluke provodio u sudskome registru, iz čega prema njegovu mišljenju proizlazi da su iste zakonite.

Navodi da je proučio sadržaj drugih odluka Povjerenstva vezanih za kršenje odredbe članka 15. stavka 2. ZSSI/11-a, te da je zaključio da se radi o koliziji dvaju zakona, i to Zakona o lokalnoj i područnoj (regionalnoj) samoupravi broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) i ZSSI/11-a, te da Povjerenstvo prilikom utvrđivanja povrede ove zakonske odredbe ne izriče sankciju, jer ta mogućnost nije propisana ZSSI/11-om, kao i da je veliki broj drugih općinskih načelnika i gradonačelnika na istovjetan način imenovao direktore komunalnih trgovačkih društava.

Također navodi da bi navedenu koliziju trebalo što prije otkloniti, jer će biti utvrđena povreda samo u odnosu na one dužnosnike protiv kojih je podnesena prijava. Ističe kako je točno utvrđenje iz odluke o pokretanju postupka da je kao općinski načelnik Općine Jelsa u svojstvu člana Skupštine trgovačkog društva Jelkom d.o.o. poduzeo navedena imenovanja bez prijedloga Općinskog vijeća Općine Jelsa, jer nije znao da je ovlašten donijeti odluku o imenovanju temeljem prijedloga predstavničkog tijela. Napominje da je na prvoj narednoj sjednici Općinskog vijeća zatražio potvrdu odluke o imenovanju direktorice kroz prihvaćanje izvješća o imenovanje, što je bilo jednoglasno prihvaćeno, jer je potom bio upozoren na odredbu članka 15. stavka 2. ZSSI/11-a.

Iznosi da ne bi bilo korektno da ga se „proglasi krivim“, makar i bez sankcije, jer je postupio drukčije od većine drugih čelnika u drugim jedinicama lokalne samouprave, čime je uvidio svoju pogrešku učinjenu iz neznanja te ju ispravio podnošenjem izvješća na prihvaćanje te ja na taj način ostvarena svrha ZSSI/11-a.

Zaključno iznosi da bi na sjednici Općinskog vijeća predložio odlučivanje o prijedlogu za imenovanje direktora navedenog trgovačkog društva koje je samostalno imenovao, jer je tada, kao i danas, uživao većinsku podršku članova tog predstavničkog tijela, što bi izgledno bilo prihvaćeno, kao i da je došlo do propusta za što se ispričava, te predlaže da se uzme u obzir sva njegova prijašnja intenzivna komunikaciju sa Povjerenstvom, pisana i usmena, iz čega nedvojbeno proizlazi da je zainteresiran za pitanja sprječavanja sukoba interesa.

Predlaže da se utvrdi da u ovome slučaju ne postoji njegova odgovornost, podredno da mu se izrekne sankcija opomene.

Dužnosnik je uz očitovanje priložio Zapisnik sa 20. sjednice Općinskog vijeća održane 23. prosinca 2020., na kojoj se pod točkom 28. raspravljalo o izvješću općinskog načelnika o isteku mandata člana Uprave društva Jelkom d.o.o. Tonija Damjanića te imenovanju nove direktorice društva.

Pod navedenom se točkom iznosi da je općinski načelnik izjavio da članovi Općinskog vijeća njegovim usvajanjem isto primaju na znanje, te da nije proveden javni natječaj za imenovanje direktora društva Jelkom d.o.o. Nadalje se u Zapisniku utvrđuje da javni natječaj učinjeno niti prilikom imenovanja bivšeg direktora navedenog društva, već da se o imenovanju direktora odlučilo temeljem razgovora, kao i da su na istovjetan način imenovani direktori društava u Gradu Hvaru i Gradu Starom Gradu, sve sukladno Zakonu o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09.,152/11., 111/12., 144/12., 68/13., 110/15. i 40/19.). i Zakonu o lokalnoj i područnoj (regionalnoj) samoupravi. U navedenom je Zapisniku utvrđeno da je navedeno izvješće prihvaćeno.

Člankom 3. stavkom 1. podstavkom 39. ZSSI/11-a propisano je da su općinski načelnici i njihovi zamjenici dužnosnici u smislu odredbi navedenoga Zakona, stoga je dužnosnik Nikša Peronja povodom obnašanja dužnosti općinskog načelnika Općine obvezan postupati sukladno odredbama ZSSI/11-a.

Uvidom u podatke sudskog registra nadležnog Trgovačkog suda u Splitu, utvrđeno je da je pod matičnim brojem subjekta: 060154305 upisano trgovačko društvo JELKOM d.o.o., čiji je jedini osnivač Općine Jelsa. Uvidom u povijesni izvadak za navedeno trgovačko društvo utvrđeno je da je Toni Damjanić obavljao funkciju direktora društva od 7. ožujka 2011. te da je istu funkciju prestao obavljati 10. prosinca 2020., kao i da Ružica Visković funkciju direktorice obavlja od 11. prosinca 2020.

Na zahtjev Povjerenstva, trgovačko društvo JELKOM d.o.o. očitovalo se dopisom od 21. travnja 2021. u kojem se navodi da ne postoji dokument koji bi društvo obvezivalo na raspisivanje javnog natječaja. Istim je dopisom dostavljen osnivački akt trgovačkog društva JELKOM d.o.o., za koji se navodi da je njime propisano da Upravu društva imenuje i opoziva općinski načelnik, bez obveze raspisivanja javnog natječaja. Uvidom u priloženu Odluku o izmjeni Izjave o usklađenju društva od 25. srpnja 2011. te Izjavu o usklađenju društva od 15. veljače 2015., koje je donijela Općina Jelsa, po dužnosniku Nikši Peronji, utvrđeno je da je člankom 9. propisano da Upravu društva JELKOM d.o.o. imenuje i opoziva načelnik.

Na zahtjev Povjerenstva, Općina Jelsa očitovala se dopisom od 26. svibnja 2021., klasa: 363-05/21-01/2, urbroj: 2128/02-21-5 u kojem se navodi da Općinsko vijeće Općine Jelsa nije predlagalo imenovanje Ružice Visković za članicu uprave trgovačkog društva JELKOM d.o.o., već je, zaključkom od 23. prosinca 2020. godine, klasa: 363-05/20-01/15, urbroj: 2128/02-20-2 prihvatilo Izvješće Načelnika Općine Jelsa o isteku mandata direktora društva JELKOM d.o.o. i imenovanju direktorice društva JELKOM d.o.o., čime se usuglasilo sa navedenim imenovanjem.

Nadalje, u dopisu se ističe da Općinsko vijeće Općine Jelsa nije predložilo da se Tonija Damjanića imenuje na funkciju vršitelja dužnosti direktora trgovačkog društva JELKOM d.o.o. odlukom od 18. ožujka 2020., kao niti odlukom od 30. studenoga 2020., već da su sva navedena imenovanja provedena sukladno članku 48. Zakona o lokalnoj i područnoj (regionalnoj) samoupravi i Zakonu o trgovačkim društvima.

Povjerenstvo je izvršilo uvid u Odluku o izmjenama i dopunama Odluke o imenovanju jedinog člana Uprave – v.d. direktora društva JELKOM d.o.o. od 18. ožujka 2020., kojom se mijenja članak III. ove Odluke („Službeni glasnik Općine Jelsa“, broj 2/19.) tako da se direktor društva Toni Damjanić imenuje na funkciju v.d. direktora društva do 1. prosinca 2020., koju je donio dužnosnik Nikša Peronja, općinski načelnik, objavljenu u „Službenom glasniku Općine Jelsa“ broj 11/20., Odluku o II. izmjenama i dopunama Odluke o imenovanju jedinog člana Uprave – v.d. direktora društva JELKOM d.o.o. od 30. studenoga 2020., kojom se direktor društva Toni Damjanić imenuje na funkciju v.d. direktora društva do 10. prosinca 2020., koju je donio dužnosnik Nikša Peronja, općinski načelnik, objavljenu u „Službenom glasniku Općine Jelsa“ broj 12/20., te Odluku Skupštine trgovačkog društva Jelkom d.o.o. od 10. prosinca 2020., koju je donio dužnosnik Nikša Peronja, kao općinski načelnik - predsjednik Skupštine trgovačkog društva, kojom je Ružica Visković imenovana na funkciju člana Uprave i direktora društva s danom 11. prosinca 2020., objavljenu u „Službenom glasniku Općine Jelsa“ broj 13/20.

Sukladno članku 15. stavku 2. ZSSI/11-a članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Općina Jelsa jedini je osnivač trgovačkog društva JELKOM d.o.o., te je dužnosnik Nikša Peronja, općinski načelnik Općine Jelsa, donosio odluke o imenovanjima kao predstavnik Općine u Skupštini navedenog društva, slijedom čega obavljanje funkcije člana Skupštine navedenog trgovačkog društva proizlazi i povezano je s obnašanjem dužnosti općinskog načelnika Općine Jelsa.

Iz zaprimljene dokumentacije proizlazi da je dužnosnik Nikša Peronja, sukladno odredbi članka 48. stavka 1. podstavka 6. Zakona o lokalnoj i područnoj (regionalnoj) samouprave, u svojstvu jedinog člana Skupštine trgovačkog društva JELKOM d.o.o. dana 10. prosinca 2020. samostalno i diskrecijski imenovao Ružicu Visković na funkciju jedine članice Uprave – direktoricu navedenog društva. Prethodno je na istovjetan način dana 18. ožujka 2020. na funkciju vršitelja dužnosti imenovao dotadašnjeg direktora društva Tonija Damjanića do zaključno dana 1. prosinca 2020., te je odlukom od 30. studenoga 2020. produljio navedeni datum do 10. prosinca 2020.

Dužnosnik je navedene odluke donio bez prijedloga Općinskog vijeća Općine Jelsa, primjenom odredbi Zakona o lokalnoj i područnoj (regionalnoj) samoupravi i Zakona o trgovačkim društvima, ali ne i primjenom odredbi ZSSI/11-a.

Općinsko vijeće Općine Jelsa je na sjednici tog tijela od 23. prosinca 2020. usmeno raspravljalo o imenovanju Ružice Visković te je zaključkom prihvatilo izvješće općinskog načelnika o provedenom imenovanju. Ovakvo naknadno prihvaćanje izvješća ne predstavlja prijedlog temeljem kojeg bi postupala skupština trgovačkog društva, odnosno općinski načelnik kao njezin jedini član, već akt kojim se prima na znanje pravni učinak već provedene radnje.

Nadalje, dužnosnik se ne može pozivati da mu nije bila poznata odredba članka 15. stavka 2. ZSSI/11-a, već je nakon stupanja na dužnost prihvaćanjem konačnih rezultata izbora bio dužan upoznati se s njegovim odredbama te uskladiti obnašanje javne dužnosti s njime, Također, eventualne druge slične situacije za koje Povjerenstvo nije pokretalo postupke mogućeg kršenja iste odredbe ZSSI/11-a iz razloga što za njih nije saznalo, ne može biti temelj za otklanjanje dužnosnikove odgovornosti.

Povjerenstvo obrazlaže kako postupak donošenja odluka od strane skupštine trgovačkih društava, pa tako i postupak donošenja odluka o imenovanjima direktora (članova upravnih tijela) trgovačkih društava propisuju odredbe Zakona o trgovačkim društvima te da prilikom održavanja sjednica skupština svih trgovačkih društava, time i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakona o lokalnoj i područnoj (regionalnoj) samoupravi propisano da općinski načelnik imenuje i razrješuje predstavnike te jedinice u tijelima trgovačkih društava te je stoga dužnosnik kao predstavnik osnivača ovlašten donositi odluku o imenovanju direktora, ali takvoj odluci skupštine društva mora prethoditi prijedlog predstavničkog tijela jedinice lokalne samouprave.

Povjerenstvo nadalje obrazlaže da oba navedena Zakona propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito. Međutim, osim postupka imenovanja propisanog navedenim Zakonima, potrebno je poštivati i proceduru iz članka 15. stavka 2. ZSSI/11-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, kojom je propisano da članove upravnih tijela i nadzornih odbora skupštinama tih trgovačkih društava predlaže predstavničko tijelo jedinice lokalne i jedinice područne (regionalne) samouprave.

S obzirom da u ovome slučaju odlukama o imenovanju nije prethodio prijedlog predstavničkog tijela, dužnosnik Nikša Peronja, općinski načelnik Općine Jelsa, koji je u svojstvu člana Skupštine trgovačkog društva Jelkom d.o.o. odlukama od 18. ožujka 2020. i 30. studenoga 2020. imenovao Tonija Damjanića na funkciju vršitelja dužnosti člana Uprave – direktora navedenog trgovačkog društva, te odlukom od 10. prosinca 2020. imenovao Ružicu Visković na funkciju članice Uprave – direktoricu istog društva, bez prijedloga Općinskog vijeća Općine Jelsa, povrijedio je odredbu članka 15. stavka 2. ZSSI/11-a.

Povjerenstvo napominje da sukladno članku 42. ZSSI/11-a, nije predviđena mogućnost izricanja sankcije u slučaju utvrđenja povrede članka 15. ZSSI/11-a te stoga Povjerenstvo nije razmatralo niti odlučivalo o sankciji za utvrđenu povredu, počinjenu od strane navedenog dužnosnika.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Nikša Peronja, osobnom dostavom
2. Podnositelj prijave
3. Objava na internetskoj stranici Povjerenstva
4. Pismohrana